LAOAG CITY, Hunio 8 (PIA) — Inpalagip ti Ilocos Norte Provincial Veterinary Office (INPVO) ti kinapateg ti pannakabakuna dagiti dinguen ita a “summer” tapno maisigurado ti kinasalun-at dagitoy aglalo ta mapasungadan manen ti panagtutudo.
Kinuna ni Dr. Loida Valenzuela, agdama a hepe ti INPVO, a ti bakuna ti kapigsaan a panglaban dagiti dinguen iti aniaman a sakit iti panawen ti summer.
Nagpalagip ti INPVO para ti pannakabakuna dagiti dinguen kalpasan nga adda nasagap a damag ti nasao nga opisina nga adda dagiti matmatay a para pallot a manok iti probinsia gapu ti kinapudot ti tiempo.
Inlawlawag ni Valenzuela a nasken a makitada ti “health profile” dagitoy a manok gapu ta awan unay ti mangisaysayangkat ti panagbakuna kadagiti para pallot a manok.
“Daytoy ti maysa a rason a napateg ti panagatendar kadagiti maisayangkat a seminar pakaseknan ti panagtaraken tidinguen tapno maammuan dagiti rumbeng a maaramid ken maipakat kadagitoy,” kinuna ni Valenzuela.
Nupay kasta, inpatalged ni Valenzuela nga agtultuloy ti panagiwarasda kadagiti adda nga agas ti dinguen iti opisinana aglalo no adda dagiti isayangkatda a panagbisita kadagiti naduma-duma a lugar.
Kinuna pay ni Valenzuela a paset ti programa ti Gobernador Imee Marcos ti naan-anay a pannakatagiben ti kinasalun-at dagiti dinguen tapno natalged dagitoy a taraon dagiti umili. (FGL/CJDG, PIA1-Ilocos Norte)
Source: PIA Feed
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn